Was daar reuse in die ou tyd? - Fanie Snyman - www.bybelkennis.co.za
by Mitch Kalp · Published 04/11/2015 · Updated 03/11/2015
Op 'n program "Hoe verklaar mens dit" van RSG voorlaaste Sondag beweer 'n paleontoloog prof/dr? Jurie van den Heever dat die bestaan van reuse soos beskryf in die Ou Testment liefs met 'n knippie sout bejeen moet word. Goliat het waarskynlik aan 'n ongeneeslike siekte gely wat hom so uitermate groot laat word het. Hy was waarskynlik as gevolg daarvan bysiende vandaar die feit dat iemand hom moes lei. Dit het hom ook dubbel laat sien – "jy kom na my toe met stokke" alhoewel Dawid net 'n enkele staf by hom kon gehad het.
Verder is beweer dat die fotos van uitgrawings van skelette gemanupileer is om groterige kopbene ens te wys.
Die storie van die Boek sê Goliat was 'n dapper vegter. Op welke manier sou dit moontlik wees om die Goliat verhaal asook die van die reuse van Genesis 6 te verifieer?
Prof Fanie Snyman antwoord
Hiermee my antwoord op die vraag oor die reuse in die Ou Testament.
Die verhaal van Dawid en Goliat bly een van die immergroen verhale van heldhaftige optrede in die Ou Testament. Immers, die onwaarskynlike gebeur hier. Dawid, 'n jong en aantreklike man met weinig militêre ervaring, oorwin die reus Goliat selfs sonder 'n swaard (I Sam 17:50) met net 'n enkele klip uit sy slingervel. Die oorwinning wat 'n enkeling (Dawid) behaal word dan ook 'n simboliese oorwinning oor die Filistyne as kollektiewe vyand. Die insident word dan 'n belangrike moment in die opgang wat Dawid maak as toekomstige koning van die verenigde ryk van Juda en Israel.
Goliat word in ekstreme kleure geteken. Geweldig lank (3 meter!), groot met 'n wapenrusting van 75 kg wat hom haas onoorwinlik maak. Die klem val egter op Dawid, veel meer as op Goliat. Daarom moet ons versigtig wees om meer uit die teks te haal as wat die teks vir ons bied.
Genesis 6:1-4 staan nie in verband met Goliat se lengte en aanduiding as reus nie. Genesis 1-11 staan bekend as die sogenaamde voorgeskiedenis dus die gedeelte wil geen akkurate historiese feite aan die lesers meedeel nie. Die gedeelte moet eerder verstaan word in die konteks van die toenemende afvalligheid van mense wat die sondvloed genoodsaak het.